栗里華陽窩辭 壺觴
作者：王質
朝代：宋

paragraphs: 乾爲天兮爲圓，有時兮不然。
醒復醒兮日月皆爲之右轉，醉復醉兮天勿爲之左旋。
騖遐觀兮北睨，斂孤照兮南䀽。
天下有道則庶人不議兮，夫何波浪之瀰漫。
柯欒欒兮我眄，松蕭蕭兮我撫。
阿衡去我兮已遠，我獨歌兮獨舞。
化無輿兮曷乘，盡無宅兮曷歸。
今茫茫兮何是，昨莽莽兮何非。